Ambassadørskoler søges til ny online undervisningsportal for 4.-10. klasse, der diskuterer venskab, mobning, familieliv, identitet, politik og samfundsforandringer – set igennem fotografiet. Materialet er udarbejdet til fagene dansk, samfundsfag og billedkunst.
Copenhagen Photo Festival søger ambassadørskoler til at teste EFTERBILLEDER. Som ambassadørskole afprøver I en eller flere af opgaverne og giver feedback til festivalen via evalueringsformularen på EFTERBILLEDER. I kan enten vælge at involvere hele skolen eller udvælge enkelte klasser til at medvirke.
Kontakt projektkoordinator Kirstine Schiess Højmose for yderligere info: kirstine@copenhagenphotofestival.com / 25330082
Om EFTERBILLEDER
EFTERBILLEDER har opgaver, der får de unge i 4.-10. klasse til at reflektere over deres egen identitet, deres familieliv og samfundet i et bredere perspektiv. EFTERBILLEDER stiller skarpt på aktuelle identitetsmæssige, sociale, samfundsmæssige og politiske problemstillinger som fx mobning og venskaber på de sociale medier.
Eleverne kan uploade deres billeder fra opgaverne til EFTERBILLEDERS fotoarkiv, gerne senest 1.maj, og dermed være med til at skabe en stor onlineudstilling med refleksioner fra de unges liv. Copenhagen Photo Festival vælger et udvalg af billederne til en udstilling på festivalen, hvor de vil blive set af op mod 25.000 mennesker.
Materialet er udarbejdet i overensstemmelse med folkeskolens formålsparagraf og fællesmål og er udviklet af en folkeskolelærer i samarbejde med Copenhagen Photo Festival. Opgaverne matcher den nye skolereforms krav om mere bevægelse, understøttende undervisning og inddragelse af kulturlivet i skoledagen.
Deadline for upload af billeder er 1. maj, hvis man vil have chancen for at blive udstillet på festivalen. Vi opfordrer til, at man også uploader billeder til fotoarkivet efter maj 2015, da Efterbilleders onlineudstilling i fotoarkivet lever videre til glæde for andre brugere.
Hjemmesiden finder man her
EFTERBILLEDER er støttet af Nordeafonden.
Rasmus Welling | 14 Februar 2015